ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱՊԵՏ**

**ՈՐՈՇՈՒՄ**

«\_\_\_\_\_**»** «\_\_\_\_\_\_\_\_\_\_\_**» 2020թ.**

**N\_\_\_\_\_\_-Ա**

**ՄԻԱՎՈՐՎԱԾ ԱԶԳԵՐԻ ԿԱԶՄԱԿԵՐՊՈՒԹՅԱՆ «ԿԼԻՄԱՅԻ ՓՈՓՈԽՈՒԹՅԱՆ ՄԱՍԻՆ» ՇՐՋԱՆԱԿԱՅԻՆ ԿՈՆՎԵՆՑԻԱՅԻ ԵՎ ՓԱՐԻԶՅԱՆ ՀԱՄԱՁԱՅՆԱԳՐԻ ՊԱՀԱՆՋՆԵՐԻ ՈՒ ԴՐՈՒՅԹՆԵՐԻ ԿԱՏԱՐՄԱՆ ՄԻՋԳԵՐԱՏԵՍՉԱԿԱՆ ՀԱՄԱԿԱՐԳՄԱՆ ԽՈՐՀՈՒՐԴ ՍՏԵՂԾԵԼՈՒ,ԴՐԱ ԿԱԶՄԸ ԵՎ ԱՇԽԱՏԱԿԱՐԳԸ ՀԱՍՏԱՏԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱՊԵՏԻ 2012 ԹՎԱԿԱՆԻ ՀՈԿՏԵՄԲԵՐԻ 2-Ի N955-Ա ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ**

Համաձայն «Կառավարության կառուցվածքի և գործունեության մասին» օրենքի 7-րդ հոդվածի 16-րդ մասի, «Նորմատիվ իրավական ակտերի մասին» օրենքի 37-րդ հոդվածի, Հայաստանի Հանրապետության կառավարության 2019 թվականի փետրվարի 8-ի N65-Ա որոշման հավելվածի 4.8-րդ բաժնի, Հայաստանի Հանրապետության կառավարության 2019 թվականի մայիսի 16-ի N650-Լ որոշման հավելված N1-ի 90.3-րդ կետի, և Միավորված Ազգերի Կազմակերպության «Կլիմայի փոփոխության մասին» շրջանակային կոնվենցիայով և Փարիզյան համաձայնագրի դրույթներով ստանձնած պարտավորությունների`

1. ստեղծել Միավորված Ազգերի Կազմակերպության «Կլիմայի փոփոխության մասին» շրջանակային կոնվենցիայի և Փարիզյան համաձայնագրի պահանջների ու դրույթների կատարման միջգերատեսչական համակարգման խորհուրդ (այսուհետ՝ Խորհուրդ)։
2. հաստատել Խորհրդի կազմը՝ համաձայն N1 հավելվածի:
3. Հաստատել Խորհրդի աշխատակարգը՝ համաձայն N2 հավելվածի։

4. Խորհրդի նախագահին՝ Խորհրդի գործունեության մասնագիտական և փորձագիտական աշխատանքներն ապահովելու նպատակով 3-ամսյա ժամկետում ստեղծել միջգերատեսչական մշտական աշխատանքային խմբեր, հաստատել դրանց կազմը և աշխատակարգը:

5. Խորհրդի նախագահի տեղակալին՝ 3-ամսյա ժամկետում նշանակել Հայաստանի Հանրապետության շրջակա միջավայրի նախարարության՝ Խորհրդի քարտուղարության գործառույթներն իրականացնող համապատասխան կառուցվածքային ստորաբաժանում:

6. Սույն որոշումն ուժի մեջ մտնելուց հետո մեկամսյա ժամկետում՝ Խորհրդի կազմում ընդգրկված պետական մարմինների ղեկավարներին` Խորհրդի նախագահին տեղեկացնել Խորհրդում իրենց ներկայացուցիչների նշանակման մասին:

7. Սույն որոշումն ուժի մեջ մտնելուց հետո մեկամսյա ժամկետում՝ Քարտուղարությանը՝ կազմակերպել շրջակա միջավայրի և կլիմայի փոփոխության ոլորտում գործող հասարակական կազմակերպության ղեկավարի և մասնավոր հատվածի ներկայացուցչի ընտրությունը՝ համաձայն N2 հավելվածի 3-րդ գլխի կանոնների:

8. Ուժը կորցրած ճանաչել Հայաստանի Հանրապետության վարչապետի 2012 թվականի հոկտեմբերի 2-ի «ՄԱԿ-ի «Կլիմայի փոփոխության մասին» շրջանակային կոնվենցիայի պահանջների ու դրույթների կատարման միջգերատեսչական համակարգման խորհրդի կազմը և աշխատակարգը հաստատելու մասին» N955-Ա որոշումը:

**Հավելված N1**

**ՀՀ վարչապետի**

**2020 թվականի «----------» «------»-ի**

**N\_\_\_\_\_\_-Ա որոշման**

**ԿԱԶՄ**

**ՄԻԱՎՈՐՎԱԾ ԱԶԳԵՐԻ ԿԱԶՄԱԿԵՐՊՈՒԹՅԱՆ «ԿԼԻՄԱՅԻ ՓՈՓՈԽՈՒԹՅԱՆ ՄԱՍԻՆ» ՇՐՋԱՆԱԿԱՅԻՆ ԿՈՆՎԵՆՑԻԱՅԻ ԵՎ ՓԱՐԻԶՅԱՆՀԱՄԱՁԱՅՆԱԳՐԻ ՊԱՀԱՆՋՆԵՐԻ ՈՒ ԴՐՈՒՅԹՆԵՐԻ ԿԱՏԱՐՄԱՆՄԻՋԳԵՐԱՏԵՍՉԱԿԱՆ ՀԱՄԱԿԱՐԳՄԱՆ ԽՈՐՀՐԴԻ**

ՀՀ փոխվարչապետ (շրջակա միջավայրի ոլորտը համակարգող) (խորհրդի նախագահ)

ՀՀ շրջակա միջավայրի նախարար (խորհրդի նախագահի տեղակալ)

ՀՀ աշխատանքի և սոցիալական հարցերի նախարարի տեղակալ

ՀՀ առողջապահության նախարարի տեղակալ

ՀՀ արդարադատության նախարարի տեղակալ

ՀՀ արտակարգ իրավիճակների նախարարի տեղակալ

ՀՀ արտաքին գործերի նախարարի տեղակալ

ՀՀ բարձր տեխնոլոգիաների արդյունաբերության նախարարի տեղակալ

ՀՀ էկոնոմիկայի նախարարի երկու տեղակալ (էկոնոմիկայի և գյուղատնտեսության ոլորտների համար պատասխանատուներ

ՀՀ էկոնոմիկայի նախարարության զբոսաշրջության կոմիտեի նախագահ

ՀՀ կրթության, գիտության, մշակույթի և սպորտի նախարարի տեղակալ

ՀՀ տարածքային կառավարման և ենթակառուցվածքների նախարարի երեք տեղակալ (էներգետիկայի, տրանսպորտի, տարածքային զարգացման ոլորտների համար պատասխանատուներ)

ՀՀ ֆինանսների նախարարի տեղակալ

ՀՀ վարչապետի խորհրդական

ՀՀ անշարժ գույքի կադաստրի կոմիտեի ղեկավարի տեղակալ

ՀՀ վիճակագրության պետական խորհրդի անդամ

ՀՀ քաղաքաշինության կոմիտեի նախագահի տեղակալ

ՀՀ քաղաքացիական ավիացիայի կոմիտեի նախագահի տեղակալ

ՀՀ Ազգային ժողովի տարածքային կառավարման, տեղական ինքնակառավարման, գյուղատնտեսության և բնապահպանության հարցերի մշտական հանձնաժողովի նախագահի տեղակալ

ՀՀ փոխվարչապետի գրասենյակի ղեկավարի տեղակալ

ՀՀ գիտությունների ազգային ակադեմիայի ներկայացուցիչ (համաձայնությամբ)

ՀՀ հանրային ծառայությունները կարգավորող հանձնաժողովի ներկայացուցիչ (համաձայնությամբ)

ՄԱԿ-ի «Կլիմայի փոփոխության մասին» շրջանակային կոնվենցիայի ազգային համակարգող (համաձայնությամբ)

Հայաստանում ՄԱԶԾ մշտական ներկայացուցիչ (համաձայնությամբ)

Շրջակա միջավայրի և կլիմայի փոփոխության ոլորտում գործող հասարակական կազմակերպության ղեկավար (համաձայնությամբ)

Մասնավոր հատվածի ներկայացուցիչ (համաձայնությամբ)

**Հավելված N2**

**ՀՀ վարչապետի**

**2020 թվականի «----------» «------»-ի**

**N\_\_\_\_\_\_-Ա որոշման**

**ԱՇԽԱՏԱԿԱՐԳ**

**ՄԻԱՎՈՐՎԱԾ ԱԶԳԵՐԻ ԿԱԶՄԱԿԵՐՊՈՒԹՅԱՆ ՄԱԿ-Ի «ԿԼԻՄԱՅԻ ՓՈՓՈԽՈՒԹՅԱՆ ՄԱՍԻՆ» ՇՐՋԱՆԱԿԱՅԻՆ ԿՈՆՎԵՆՑԻԱՅԻ ԵՎ ՓԱՐԻԶՅԱՆՀԱՄԱՁԱՅՆԱԳՐԻ ՊԱՀԱՆՋՆԵՐԻ ՈՒ ԴՐՈՒՅԹՆԵՐԻ ԿԱՏԱՐՄԱՆ ՄԻՋԳԵՐԱՏԵՍՉԱԿԱՆ ՀԱՄԱԿԱՐԳՄԱՆ ԽՈՐՀՐԴԻ**

**ԳԼՈՒԽ 1. ԸՆԴՀԱՆՈՒՐ ԴՐՈՒՅԹՆԵՐ**

1. Միավորված Ազգերի Կազմակերպության «Կլիմայի փոփոխության մասին» շրջանակային կոնվենցիայի և Փարիզյան համաձայնագրի պահանջների ու դրույթների կատարման միջգերատեսչական համակարգման խորհրդի ստեղծման նպատակն է ապահովել ՄԱԿ-ի «Կլիմայի փոփոխության մասին» շրջանակային կոնվենցիայից (այսուհետ` Կոնվենցիա) և Փարիզյան համաձայնագրից բխող՝ Հայաստանի Հանրապետության ստանձնած պարտավորությունները Հայաստանի Հանրապետության կառավարության 2015 թվականի սեպտեմբերի 10-ի նիստի արձանագրության N41 քաղվածքով հավանության արժանացած Կոնվենցիայի ներքո Հայաստանի Հանրապետության ազգային մակարդակով սահմանված գործողությունների/ներդրման համակարգումը, «ՄԱԿ-ի Կայուն զարգացման 2030 օրակարգի» 13-րդ նպատակի (գործողություն հանուն կլիմայի) իրականացումը, ինչպես նաև Հայաստանի Հանրապետության կառավարության 2019 թվականի մայիսի 16-ի N650-Լ որոշման Հավելված N1-ի 90․3-րդ կետի կատարումը։

**ԳԼՈՒԽ 2. ԽՈՐՀՐԴԻ ԽՆԴԻՐՆԵՐԸ**

2. Խորհրդի խնդիրներն են.

1) Կոնվենցիայից և Փարիզյան համաձայնագրից բխող՝ Հայաստանի Հանրապետության ստանձնած պարտավորությունների կատարման համակարգումը.

2) Կոնվենցիայի և Փարիզյան համաձայնագրի ազգային համակարգողի հաշվետվությունների պարբերաբար քննարկումը.

3) Կոնվենցիայից և Փարիզյան համաձայնագրից բխող՝ Հայաստանի Հանրապետության պարտավորությունների կատարման միջոցառումների վերաբերյալ առաջարկություններ ներկայացնելը և խորհրդատվություն տրամադրելը, ներառյալ՝ կլիմայի փոփոխության ոլորտում նորարարական ֆինանսական գործիքների մշակման վերաբերյալ.

4) Կոնվենցիայից և Փարիզյան համաձայնագրից բխող՝ Հայաստանի Հանրապետության ստանձնած պարտավորությունների և դրույթների կատարման գործընթացի և արդյունքների գնահատումը.

5) Կոնվենցիայի ներքո Հայաստանի Հանրապետության ազգային մակարդակով սահմանված գործողություններից/ներդրումից բխող կլիմայի փոփոխության մեղմման և հարմարվողականության ազգային գործընթացների համակարգումը և հսկողությունը.

6) Կոնվենցիայից և Փարիզյան համաձայնագրից բխող Հայաստանի Հանրապետության պարտավորությունների կատարման առնչությամբ համապատասխան պետական և տեղական ինքնակառավարման մարմիններին, ակադեմիական կազմակերպություններին, հասարակական կազմակերպություններին, համապատասխան ոլորտներում ներգրավված իրավաբանական անձանց առաջարկություններ ներկայացնելը.

7) Խորհրդի աշխատանքների տարեկան հաշվետվության հաստատումը.

8) մշտական և ժամանակավոր միջգերատեսչական աշխատանքային խմբերի գործունեության արդյունքների վերաբերյալ հաշվետվությունների ընդունումը:

**ԳԼՈՒԽ 3. ԽՈՐՀՐԴԻ ԿԱՌՈՒՑՎԱԾՔԸ** **ԵՎ ԼԻԱԶՈՐՈՒԹՅՈՒՆՆԵՐԸ**

3. Խորհուրդը կազմված է նախագահից, նախագահի տեղակալից, խորհրդի անդամներից, մշտական աշխատանքային խմբերից և քարտուղարությունից:

4. Խորհրդի նախագահի որոշմամբ կարող են ստեղծվել ժամանակավոր աշխատանքային խմբեր` խորհրդի իրավասությունից բխող առանձին խնդիրների լուծման նպատակով:5. Խորհրդի նախագահը Հայաստանի Հանրապետության փոխվարչապետն է:

6. Խորհրդի նախագահը.

1) համակարգում է խորհրդի աշխատանքները.

2) վերահսկողություն է իրականացնում Խորհրդի որոշումների կատարման նկատմամբ.

3) հրավիրում է խորհրդի հերթական և արտահերթ նիստեր.

4) նախագահում է խորհրդի նիստերը.

5) հավանություն է տալիս խորհրդի նիստի օրակարգի նախագծին և ստորագրում խորհրդի նիստի արձանագրությունները.

6) հանձնարարականներ է տալիս խորհրդի անդամներին.

7) որոշում է կայացնում ժամանակավոր միջգերատեսչական աշխատանքային խումբ ստեղծելու, դրա կազմը և աշխատակարգը հաստատելու մասին.

8) որոշում է կայացնում Խորհրդի նիստերին դիտորդի կարգավիճակով հրավիրվող պետական կառավարման և տեղական ինքնակառավարման մարմինների, ինչպես նաև այլ իրավաբանական և ֆիզիկական անձանց ներկայացուցիչների կազմը.

9) իրականացնում է սույն որոշմամբ սահմանված այլ լիազորություններ:

7. Խորհրդի նախագահի բացակայության դեպքում խորհրդի նախագահի լիազորություններն իրականացնում է խորհրդի նախագահի տեղակալը:

8. Խորհրդի անդամը.

1) Խորհրդի նախագահի հանձնարարությամբ (առաջարկությամբ) հանդես է գալիս որպես հարցը նախապատրաստող և զեկուցող,

2) Խորհրդի նախագահի հանձնարարությամբ (առաջարկությամբ) կամ իր նախաձեռնությամբ ներկայացնում է կարծիք, առաջարկություն, հաշվետվություն կամ այլ անհրաժեշտ ոլորտային տեղեկատվություն իր կողմից ներկայացվող գերատեսչության աշխատանքների վերաբերյալ.

3) ելույթներ է ունենում քննարկվող հարցերի վերաբերյալ և հարցեր ուղղում զեկուցողներին.

4) առաջարկություն է ներկայացնում նիստի օրակարգի վերաբերյալ.

5) առաջարկություն է ներկայացնում Խորհրդի նախագահին արտահերթ նիստ հրավիրելու վերաբերյալ.

6) առաջարկություն է ներկայացնում ժամանակավոր միջգերատեսչական աշխատանքային խումբ ստեղծելու վերաբերյալ.

7) առաջարկություն է ներկայացնում Խորհրդի նիստերին դիտորդի կարգավիճակով պետական կառավարման և տեղական ինքնակառավարման մարմինների, ինչպես նաև այլ իրավաբանական և ֆիզիկական անձանց ներկայացուցիչների հրավիրելու վերաբերյալ.

8) Խորհրդում քննարկվող հարցերի վերաբերյալ իրազեկում է իր կողմից ներկայացված գերատեսչության/կազմակերպության ղեկավարին:

9. Խորհրդի անդամը հաշվետու է Խորհրդի նախագահին:

**ԳԼՈՒԽ 4. ՇՐՋԱԿԱ ՄԻՋԱՎԱՅՐԻ ԵՎ ԿԼԻՄԱՅԻ ՓՈՓՈԽՈՒԹՅԱՆ ՈԼՈՐՏՈՒՄ ԳՈՐԾՈՂ ՀԱՍԱՐԱԿԱԿԱՆ ԿԱԶՄԱԿԵՐՊՈՒԹՅԱՆ ՂԵԿԱՎԱՐԻ ԵՎ ՄԱՍՆԱՎՈՐ ՀԱՏՎԱԾԻ ՆԵՐԿԱՅԱՑՈՒՑՉԻ ԸՆՏՐՈՒԹՅԱՆ ԿԱՐԳԸ**

10. Որպես Խորհրդի անդամ կարող են ընտրվել շրջակա միջավայրի և կլիմայի փոփոխության ոլորտում գործող հասարակական կազմակերպության այն ղեկավարը և մասնավոր հատվածի այն ներկայացուցիչը, ովքեր՝

1) համապատասխան ոլորտներում ունեն առնվազն 10 տարվա մասնագիտական աշխատանքային փորձ.

2) տվյալ հասարակական կազմակերպությունը կամ առևտրային ընկերությունը գրանցված է և գործում է վերջին 3 տարիների ընթացքում.

3) հասարակական կազմակերպությունը վերջին 3 տարիների ընթացքում իրականացրել է շրջակա միջավայրի և կլիմայի փոփոխության ոլորտի առնվազն 3 ծրագիր.

4) առևտրային ընկերությունը վերջին 3 տարիների ընթացքում ներգրավված է եղել շրջակա միջավայրի և կլիմայի փոփոխության ոլորտում լուծումների մշակման աշխատանքների կամ իրականացրել է այդպիսի տեխնոլոգիաների ներդրման կամ դրանց արդիականացման աշխատանքներ:

11. Քարտուղարությունը ՀՀ շրջակա միջավայրի նախարարության պաշտոնական կայքում հրապարակում է հայտարարություն որպես Խորհրդի անդամներ՝ շրջակա միջավայրի և կլիմայի փոփոխության ոլորտում գործող հասարակական կազմակերպության ղեկավարի և մասնավոր հատվածի ներկայացուցչի թեկնածության հայտեր ընդունելու վերաբերյալ:

12. Հայտարարության հրապարակման օրվանից 15 աշխատանքային օրվա ընթացքում թեկնածուները սովորական կամ էլեկտրոնային փոստի միջոցով Քարտուղարություն են ներկայացնում հայտ, որը պետք է ներառի.

1) թեկնածուի անձնագրի պատճենը.

1) թեկնածուի ինքնակենսագրությունը.

2) հասարակական կազմակերպության կամ առևտրային ընկերության՝ իրավաբանական անձանց ռեգիստրում գրանցման վկայականի պատճենը.

3) տեղեկատվություն հասարակական կազմակերպության կամ առևտրային ընկերության գործունեության վերջին 3 տարվա վերաբերյալ, ներառյալ՝ իրականացված ծրագրերն ու կատարված աշխատանքները.

4) հասարակական կազմակերպության ղեկավարի համար՝ շրջակա միջավայրի և կլիմայի փոփոխության ոլորտում գործող առնվազն հինգ կազմակերպությունների երաշխավորություն.

5) առևտրային կազմակերպության ներկայացուցչի համար՝ առնվազն հինգ առևտրային կազմակերպությունների երաշխավորություն:

13. Թեկնածուների ընտրությունը կատարվում է հայտեր ներկայացնելու ժամեկտը լրանալու օրվանից 15 աշխատանքային օրվա ընթացքում Խորհրդի նախագահի տեղակալից կողմից:

14. Թեկնածուների ընտրությունը կատարվում է մրցակցային հիմունքներով:

15. Թեկնածուներն ընտրվում են 3 տարի ժամկետով:

16. Ընտրության արդյունքների վերաբերյալ Քարտուղարությունը կազմում է արձանագրություն, որը ընտրության օրվանից 5 աշխատանքային օրվա ընթացքում հրապարակվում է ՀՀ շրջակա միջավայրի նախարարության պաշտոնական կայքում:

17. Եթե Խորհրդի անդամ հանդիսացող շրջակա միջավայրի և կլիմայի փոփոխության ոլորտի հասարակական կազմակերպության ղեկավարը կամ առևտրային ընկերության ներկայացուցիչը հրաժարվում է իր անդամությունից, կամ այլ կերպ նրա մասնակցությունը Խորհրդի աշխատանքներին դառնում է անհնար, ապա սույն գլխի կանոնների համաձայն իրականացվում է նոր ընտրություն:

**ԳԼՈՒԽ 5. ՄԻՋԳԵՐԱՏԵՍՉԱԿԱՆ ԱՇԽԱՏԱՆՔԱՅԻՆ ԽՄԲԵՐԸ**

18. Խորհրդի աշխատանքի արդյունավետությունն ապահովելու, առանձին ոլորտային ու միջոլորտային հարցերի վերաբերյալ մասնագիտական և փորձագիտական աջակցություն (խորհրդատվություն, առաջարկություններ, եզրակացություններ, կարծիքներ, հաշվետվություններ) տրամադրելու նպատակով խորհրդին կից ստեղծվում են մշտական և ժամանակավոր միջգերատեսչական աշխատանքային խմբեր, որոնց կազմը, իրավասության ոլորտը և աշխատակարգը հաստատում է խորհրդի նախագահը:

19. Մշտական միջգերատեսչական աշխատանքային խմբերն են.

1. կոնվենցիայի ներքո երկրի հաշվետվայնության հարցերով միջգերատեսչական աշխատանքային խումբը,
2. կլիմայի փոփոխության մեղմման և հարմարվողականության հարցերով միջգերատեսչական աշխատանքային խումբը,,
3. ֆինանսավորման հարցերով միջգերատեսչական աշխատանքային խումբը:

20. Ժամանակավոր միջգերատեսչական աշխատանքային խումբ ստեղծվում է մշտական միջգերատեսչական աշխատանքային խմբերի իրավասության ոլորտում չընդգրկված առանձին հարցերի վերաբերյալ խորհրդին մասնագիտական և փորձագիտական աջակցություն (խորհրդատվություն, առաջարկություններ, եզրակացություններ, կարծիքներ հաշվետվություններ) տրամադրելու նպատակով: Ժամանակավոր միջգերատեսչական աշխատանքային խումբը լուծարվում է իր առջև դրված խնդիրը կատարելուց հետո:

21. Մշտական և ժամանակավոր միջգերատեսչական աշխատանքային խմբերը հաշվետու են խորհրդի նախագահին և խորհրդին:

**ԳԼՈՒԽ 6. ՔԱՐՏՈՒՂԱՐՈՒԹՅՈՒՆԸ**

22. Քարտուղարությունը.

1) իրականացնում է Խորհրդի գործավարությունը և խորհրդի աշխատանքների ամենօրյա ընթացիկ սպասարկումը.

2) իրականացնում է Խորհրդի նիստերի հրավիրման հետ կապված կազմակերպչական աշխատանքները.

3) նախապատրաստում է Խորհրդի նիստի օրակարգի նախագիծը.

4) վարում է Խորհրդի նիստերի արձանագրությունները.

5) ապահովում է սույն որոշմամբ սահմանված կարգով Խորհրդի աշխատանքների հրապարակայնությունը՝ արձանագրությունները և հաշվետվությունները հրապարակելով Հայաստանի Հանրապետության շրջակա միջավայրի նախարարության պաշտոնական կայքում և տրամադրելով Հայաստանի Հանրապետության շրջակա միջավայրի ոլորտը համակարգող փոխվարչապետի գրասենյակ՝ Հայաստանի Հանրապետության կառավարության պաշտոնական կայքում հրապարակելու նպատակով .

6) կազմակերպում և իրականացնում է նամակագրության և այլ փաստաթղթաշրջանառության փոխանակությունը Խորհրդի նախագահի, Խորհրդի անդամների, միջգերատեսչական աշխատանքային խմբերի, պետական կառավարման, տեղական ինքնակառավարման մարմինների, ինչպես նաև այլ իրավաբանական և ֆիզիկական անձանց միջև.

7) պատրաստում է Խորհրդի աշխատանքների ամենամյա հաշվետվությունը:

23. Քարտուղարության գործառույթներն իրականացնում է Հայաստանի Հանրապետության շրջակա միջավայրի նախարարի կողմից նշանակված Հայաստանի Հանրապետության շրջակա միջավայրի նախարարության համապատասխան կառուցվածքային ստորաբաժանումը:

**ԳԼՈՒԽ 7. ԽՈՐՀՐԴԻ ԱՇԽԱՏԱՆՔՆԵՐԻ ԿԱԶՄԱԿԵՐՊՈՒՄԸ**

24. Խորհուրդն իր աշխատանքները կազմակերպում է նիստերի միջոցով, որոնք գումարվում են առնվազն յուրաքանչյուր կիսամյակը մեկ անգամ: Խորհրդի նիստերը կարող են անցկացվել նաև հեռավար եղանակով՝ կապի ժամանակակից միջոցների կիրառմամբ: Անհրաժեշտության դեպքում Խորհրդի նախագահի նախաձեռնությամբ կարող է գումարվել արտահերթ նիստ:

25. Խորհրդի նիստն իրավազոր է, եթե դրան մասնակցում է Խորհրդի անդամների կեսից ավելին: Քվորումի բացակայության դեպքում մեկ շաբաթվա ընթացքում գումարվում է նոր նիստ:

26. Խորհրդի որոշումներն ընդունվում են նիստին ներկա Խորհրդի անդամների ձայների պարզ մեծամասնությամբ:

27. Քվեարկության ժամանակ Խորհրդի յուրաքանչյուր անդամ ունի մեկ ձայնի իրավունք: Ձայների հավասարության դեպքում Խորհրդի նախագահի ձայնը վճռորոշ է:

28. Խորհրդի անդամների առաջարկությամբ և Խորհրդի նախագահի որոշմամբ Խորհրդի նիստերին կարող են հրավիրվել պետական մարմինների՝ Խորհրդի նիստի օրակարգում ընդգրկված հարցերին առնչվող մասնագետները, միջգերատեսչական աշխատանքային խմբերի փորձագետները, ինչպես նաև գիտական, կրթական, միջազգային և հասարակական կազմակերպությունների, զանգվածային լրատվության միջոցների, մասնավոր հատվածի և քաղաքացիական հասարակության ներկայացուցիչները:

**ԳԼՈՒԽ 8. ՆԻՍՏԵՐԻ ԱՆՑԿԱՑՄԱՆ ԿԱՐԳԸ**

29. Խորհրդի նիստերն անցկացվում են Խորհրդի կողմից հաստատված օրակարգով: Խորհրդի նախագահը որոշում է Խորհրդի նիստի անցկացման վայրը, օրը և ժամը:

30. Խորհրդի նիստի օրակարգում նշվում են՝

1) Խորհրդի նիստի անցկացման վայրը, օրը և ժամը.

2) Խորհրդի նիստի անցկացման եղանակը՝ առկա կամ հեռավար.

3) քննարկման ենթակա հարցերը.

4) քննարկվող յուրաքանչյուր հարցը զեկուցողի անունը, ազգանունը:

31. Խորհրդի նիստի օրակարգում հարցեր ներառելու առաջարկություններ կարող են ներկայացնել խորհրդի անդամները, միջգերատեսչական աշխատանքային խմբերի ղեկավարները, ինչպես նաև պետական կառավարման և տեղական ինքնակառավարման մարմինները:

32. Քարտուղարությունը նիստից առնվազն 5 աշխատանքային օր առաջ խորհրդի անդամներին և հրավիրված այլ անձանց ուղարկում/տրամադրում է նիստի օրակարգի նախագիծը և քննարկվելիք հարցերին վերաբերող անհրաժեշտ փաստաթղթերը և այլ տեղեկատվությունը:

**ԳԼՈՒԽ 9. ՆԻՍՏԻ ԱՐՁԱՆԱԳՐՄԱՆ ԵՎ ԳՈՐԾԱՎԱՐՈՒԹՅԱՆ ԿԱՐԳԸ**

33. Նիստի արձանագրության մեջ նշվում են.

1) նիստի անցկացման ամիսը, ամսաթիվը, տարեթիվը և վայրը, նիստն սկսելու և ավարտելու ժամերը և նիստի անցկացման եղանակը՝ առկա կամ հեռավար.

2) նիստի օրակարգը.

3) նիստին մասնակցող, հրավիրված անձանց, միջգերատեսչական աշխատանքային խմբերի և կազմակերպությունների ներկայացուցիչների անունը, ազգանունը.

4) քննարկվող հարցերի զեկուցումների և ելույթների հիմնական դրույթները.

5) քվեարկության արդյունքները և Խորհրդի անդամի հատուկ կարծիքը (առկայության դեպքում), որը կցվում է արձանագրությանը.

6) ընդունված որոշումները, դրանց տարածման և հրապարակման եղանակները:

34. Նիստի արձանագրությանը կցվում են քննարկված հարցերին վերաբերող նյութեր, այդ թվում՝ իրավական ակտերի և այլ փաստաթղթերի նախագծեր (հայեցակարգեր, ռազմավարություններ, հաղորդագրություններ, հաշվետվություններ և այլն), զեկույցների և ելույթների գրավոր տեքստեր, առաջարկություններ, կարծիքներ:

35. Խորհրդի նիստի արձանագրությունը ստորագրում է խորհրդի նախագահը նիստին հաջորդող 3 աշխատանքային օրվա ընթացքում:

36. Խորհրդի նիստերի արձանագրությունները պահվում են Քարտուղարությունում:

**ԳԼՈՒԽ 10. ԽՈՐՀՐԴԻ ԱՇԽԱՏԱՆՔՆԵՐԻ ՎԵՐԱԲԵՐՅԱԼ ՏԵՂԵԿԱՏՎՈՒԹՅԱՆ ՏԱՐԱԾՈՒՄԸ ԵՎ ՀՐԱՊԱՐԱԿԱՅՆՈՒԹՅՈՒՆԸ**

37. Քարտուղարությունը խորհրդի նիստերի արձանագրությունները կամ արձանագրության քաղվածքները նիստից հետո 5 աշխատանքային օրվա ընթացքում ուղարկում/տրամադրում է Խորհրդի բոլոր անդամներին:

38. Խորհրդի կողմից ընդունված որոշումները և Խորհրդի նիստի օրակարգում ընդգրկված հարցերի քննարկման ամփոփ արդյունքները նիստից հետո 5 աշխատանքային օրվա ընթացքում տեղադրվում են Հայաստանի Հանրապետության կառավարության և Հայաստանի Հանրապետության շրջակա միջավայրի նախարարության պաշտոնական կայքերում:

39. Խորհրդի աշխատանքների տարեկան հաշվետվությունը հրապարակվում է Հայաստանի Հանրապետության կառավարության և Հայաստանի Հանրապետության շրջակա միջավայրի նախարարության պաշտոնական կայքերում մինչև յուրաքանչյուր հաջորդ տարվա հունվարի 31-ը: